ชวนเที่ยวชมค้างคาวขอบหูขาวเล็ก หรือค้างคาวหน้าหมา นับ 100 ตัวอย่างใกล้ชิด ในสวนพฤกษศาสตร์ทุ่งค่าย
นายกอบศักดิ์ เพ็ญนุกูล หัวหน้าสวนพฤกษศาสตร์ทุ่งค่าย นำผู้สื่อข่าวไปดูค้างคาวขอบหูขาวเล็ก หรือค้างคาวหน้าหมา ที่สวนพฤกษศาสตร์ทุ่งค่าย ตำบลทุ่งค่าย อำเภอย่านตาขาว จังหวัดตรัง ซึ่งอาศัยอยู่รวมกันเป็นฝูงเล็กๆ ใต้ใบต้นปาล์มขาว/ปาล์มจีน  ท่ามกลางธรรมชาติป่าดิบชื้นที่อุดมสมบูรณ์ด้วยพรรณไม้นานาชนิด ค้างคาวขอบหูขาวเล็ก หรือค้างคาวหน้าหมา ที่เกาะอยู่ใต้ใบไม้ไม่บินหนีปล่อยให้ผู้สื่อข่าวได้ถ่ายภาพอย่างใกล้ชิด จนเห็นลักษณะใบหน้าและลำตัวได้อย่างชัดเจน ค้างคาวสายพันธุ์นี้เป็นประโยชน์ในการสร้างป่า กินผลไม้และช่วยผสมเกสรนายกอบศักดิ์ เพ็ญนุกูล หัวหน้าสวนพฤกษศาสตร์ทุ่งค่าย บอกว่า ค้างคาวขอบหูขาวเล็ก หรือค้างคาวหน้าหมา หน้าตาจะคล้ายสุนัข ชาวบ้านถิ่นใต้จึงเรียกกันว่า “ค้างคาวหน้าหมา” โดยปกติหากมีถ้ำ หรือบ้าน เขาจะเข้าไปพักอาศัย หรือจะพักอาศัยใต้ใบปาล์มในสวนปาล์มน้ำมัน สำหรับสวนพฤกษศาสตร์ทุ่งค่าย มีลักษณะเป็นที่ราบ ซึ่งไม่มีถ้ำ ค้างคาวหน้าหมาเหล่านี้ จึงเข้าอาศัยอยู่ใต้ใบพืชวงศ์ปาล์ม ที่อยู่ในสวนแห่งนี้ ค้างคาวขอบหูขาวเล็ก หรือค้างคาวหน้าหมา นับเป็นศัตรูของผลไม้ด้วยชนิดหนึ่ง แต่ก็มีประโยชน์ในการผสมพันธุ์และแพร่กระจายละอองเกสรดอกไม้และผลไม้ สำหรับในประเทศไทยพบได้ทั่วทุกภูมิภาค นอกจากชมค้างคาวขอบหูขาวเล็กแล้ว ยังมีพรรณไม้ต่างๆ อย่างเช่น เถางูเขียวที่กำลังออกดอกให้ชมซึ่งเลื้อยอยู่บนต้นไม้ใหญ่และแปลงรวบรวมพันธุ์หม้อข้าวหม้อแกงลิง โดยที่สวนพฤกษศาสตร์ทุ่งค่าย เปิดทุกวัน 08.30 น. -16.30 น. (ไม่มีค่าเข้าชม)